Die Hart van 'n Ma deur Andre S.kamer | Bydraes | Woes - Kreatiewe platform vir Afrikaans
Titel: Die Hart van 'n Ma
Die afgelope naweek woon ek 'n mark by by die Lemongrass Restaurant in Benoni.
Oulike plekkie. Drie interessante restaurante so bymekaar op 'n hoek en so paar kunswinkeltjies tussen-in. Eintlik die ideale plek om 'n kuns- en kosmark te hou een keer 'n maand.
Dis warm en die besigheid is stadig. Mens begin naderhand so effens geirriteerd voel en wens eintlik die tyd om dat jy kan oppak en huis toe gaan.
Dan kom 'n ma met 'n stootwaentjie en 'n seuntjie van so vyf/ses jaar oud voor my tafel staan. Soos gewoonlik bied ek aan dat hulle van die toffies proe. Die groter enetjie proe lustig en geniet hom gate uit. Die kleintjie in die stootwaentjie steek sy armpies reikhalsend uit en kyk met ogies wat soebat na die kleurvolle papiertjies waarin die toffies toegedraai is.
"Is daar melk in die toffies want die kleintjie is laktose intolerant?" vra die Ma. "Ongelukkig ja," antwoord ek. "Sommer baie room en botter."
Die oudste koop 'n toffietjie en begin lustig smul terwyl die jongetjie smagtend toekyk. Uiteindelik kan die ma dit nie meer hou nie. Sy hou vyf Rand uit en vat nog 'n toffietjie. Sy maak dit vir die kleintjie oop wat onmiddelik omtrent die helfte van die toffie afbyt en lustig daaraan smul.